作者:李端
標題:長安書事寄薛戴
內容:朔雁去成行，哀蟬響如昨。時芳一憔悴，暮序何蕭索。笑語且無聊，逢迎多約略。三山不可見，百歲空揮霍。故事盡為愁，新知無複樂。夫君又離別，而我加寂寞。惠遠縱相尋，陶潛只獨酌。主人恩則厚，客子才自薄。委曲見提攜，因循成蹇剝。論邊書未上，招隱詩還作。貴者已朝餐，豈能敦宿諾。飛禽雖失樹，流水長思壑。千里寄瓊枝，夢寐青山郭。